FI Euroopan unionin virallinen lehti C 69/10

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2012/C 69/08

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava Euroopan komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”ACEITUNA ALOREÑA DE MÁLAGA”

EY-N:o: ES-PDO-0005-0785-03.08.2009

SMM ( ) SAN ( X )

1. Nimi:

”Aceituna Aloreña de Málaga”

2. Jäsenvaltio tai kolmas maa:

Espanja

3. Maataloustuotteen tai elintarvikkeen kuvaus:

3.1 Tuotelaji:

Luokka 1.6 – Hedelmät, vihannekset ja viljat sellaisenaan ja jalostettuina

3.2 Kuvaus 1 kohdassa nimetystä tuotteesta:

Aloreña-lajikkeeseen kuuluvan oliivipuun (Olea europea, L.) terveistä, asianmukaisessa kypsyysasteessa kypsymisen alussa korjatuista hedelmistä saadut syötäväksi tarkoitetut maustetut oliivit halkaistuina, suolavedessä luonnollisen käymisen avulla imellettyinä ja timjamilla, fenkolilla, valkosipulilla ja paprikalla tai näistä suhteessa 1–3 % saadulla uutteella maustettuina. Menetelmä perustuu vanhoihin, sukupolvelta toiselle vuosien kuluessa siirtyneisiin tapoihin.

Kaikilla Aceituna Aloreña de Málaga -oliivien kolmella tarjontamuodolla (tuoreet vihreät, perinteiset ja suolatut) on yhteiset fysikaalis-kemialliset ominaisuudet, jotka johtuvat yksinomaan lajikkeesta ja tarjontamuodosta alkuperäisellä tuotanto- ja jalostusalueella:

a) Oliivit säilötään suolaveteen. Alhaisen oleuropeiinipitoisuutensa vuoksi näitä oliiveja ei tarvitse käsitellä natriumhydroksidilla katkeruuden poistamiseksi, joten niistä on poistettu katkeruus yksinomaan suolan ja veden avulla, ja ne on maustettu timjamilla, fenkolilla, valkosipulilla ja paprikalla. On kyse omassa nesteessään olevista oliiveista, joissa on tapahtunut tietynasteista käymistä.

b) Kivi irtoaa helposti hedelmälihasta, mikä on hyvin arvostettu ominaisuus, kun on kyse syötäväksi tarkoitetuista oliiveista.

c) Tuotteen sisuksen osalta on korostettava, että hedelmälihan ja kiven välinen suhde, tasalaatuisuus ja napakka rakenne ovat saaneet paneelitesteissä hyvin korkeat arvosanat.

d) Koska on kyseessä tuote, jota ei ole käsitelty alkaleilla, se erottuu muista kuorensa ja kuituisuutensa ansiosta.

e) Tuoksun ja maun välisen suhteen osalta on korostettava maistajapaneelien tekemissä erilaisissa aistinvaraisissa testeissä saatuja hyviä tuloksia, jotka liittyvät tuotteen maustamiseen. Niissä erottuvat erityisesti sellaiset ominaisuudet kuin aromaattisuus, tasapainoinen, kevyesti katkeraan vivahtava suolaisuus (niin ikään luonteenomainen piirre ilman alkalikäsittelyä tapahtuvalle valmistukselle) jne. Katkeruus vaihtelee oliivien käymisasteen mukaan, ja tuoreet vihreät oliivit ovat yleensä katkerampia kuin oliivit, joiden käyminen on tapahtunut loppuun.

Aceituna Aloreña de Málaga -oliivien jalostusprosessin tuloksena syntyy kolme eri tyyppistä tuotetta, jotka eroavat toisistaan muodon ja oliivien käymisprosessin kehittymisen mukaan:

1. Tuoreet vihreät Aceituna Aloreña de Málaga -oliivit:

Halkaistut oliivit laitetaan välittömästi tynnyreihin, joita säilytetään viileissä tiloissa, joissa oliivit voivat säilyä niin, etteivät niiden aistinvaraiset ja fysikaalis-kemialliset ominaisuudet muutu, tai kylmähuoneisiin, joissa niitä säilytetään enintään 15 °C:een lämpötilassa, joissa ne niin ikään voivat säilyä olosuhteissa, joissa niiden aistinvaraiset ja fysikaalis-kemialliset ominaisuudet eivät muutu. Halkaistuja oliiveja on pidettävä suolavedessä vähintään kolmen päivän ajan ennen niiden pakkaamista.

Aistinvaraiset ominaisuudet

Tuoreille vihreille oliiveille on ominaista vaaleanvihreä väri ja erittäin miellyttävä vihreän hedelmäinen ja ruohoinen tuoksu, joka viittaa niiden tuoreuteen ja äskettäin tapahtuneeseen sadonkorjuuseen. Myös valmistuksessa käytetyt mausteet ovat läsnä. Rakenne on kiinteä ja napakka, hedelmäliha irtoaa selkeästi kivestä, ja pureskelun jälkeen on aistittavissa jälkiä kuoresta. Perusmakuna on mainittava tunnusomainen katkeruus sekä toisinaan suolainen vivahde mausteseoksesta riippuen. Kolmoishermon aistimukset ovat jumoavuus ja pistävyys.

2. Perinteiset Aceituna Aloreña de Málaga -oliivit:

Vastaanotetut, luokitellut ja halkaistut oliivit laitetaan tynnyreihin, jotka viedään ilmastoimattomiin tiloihin vähintään 20 päiväksi ennen oliivien pakkaamista kulutusta varten. Näissä oloissa ne voivat säilyä ilman että tälle valmistustavalle tyypilliset aistinvaraiset ja fysikaalis-kemialliset ominaisuudet muuttuvat.

Aistinvaraiset ominaisuudet

Perinteiseen tapaan maustetut oliivit ovat väriltään vihertävän oljenkeltaisia; vihreä sävy ei ole yhtä voimakas kuin tuoreilla vihreillä oliiveilla. Tuoksu tuo mieleen tuoreet hedelmät ja käytetyt mausteet, eikä siinä ole havaittavissa tuoreille vihreille oliiveille ominaista tuoreen ruohon tuoksua. Rakenne on vähemmän kiinteä, mutta napakkuuteen, kivestä irtoavaan hedelmälihaan ja kuoreen liittyvät ominaisuudet ovat jäljellä. Maku on hieman katkera muttei yhtä jumoava ja pistävä kuin tuoreilla vihreillä oliiveilla.

3. Suolatut Aceituna Aloreña de Málaga -oliivit:

Vastaanotetut ja pestyt oliivit laitetaan halkaisemattomina käymissäiliöihin, joissa niitä suolataan vähintään 90 päivän ajan ennen pakkaamista. Näissä oloissa ne voivat säilyä ilman että tälle valmistustavalle tyypilliset aistinvaraiset ja fysikaalis-kemialliset ominaisuudet muuttuvat.

Aistinvaraiset ominaisuudet

Suolatut oliivit ovat väriltään kellanruskeita, ja niiden tuoksu on kypsän hedelmäinen ja tuoreen ruohoinen. Lisäksi siinä on havaittavissa tuotteelle ominaisen jalostusmenetelmän ja maitohappokäymisen aiheuttamaa mausteisuutta ja happamuutta. Rakenne on vähemmän kiinteä ja napakka, ja hedelmäliha irtoaa helposti kivestä; pureskelun jälkeen on aistittavissa jälkiä kuoresta. Maku on hapan, katkeruus häviää ja muuttuu suussa pistävämmäksi mauksi.

Alkuperänimityksellä ”Aceituna Aloreña de Málaga” suojattujen oliivien on kuuluttava ekstra- tai I-laatuluokkaan:

Ekstra-laatuluokkaan kuuluvat oliivit vastaavat ekstra-laatuluokan syötäväksi tarkoitettujen oliivien kaupan pitämistä koskevia teknis-terveydellisiä vaatimuksia, ja niiden kokoluokitus on 140–200.

I-laatuluokkaan kuuluvat oliivit vastaavat I-laatuluokan syötäväksi tarkoitettujen oliivien kaupan pitämistä koskevia teknis-terveydellisiä vaatimuksia, ja niiden kokoluokitus on 140–260.

Aistinvaraisten ominaisuuksien arviointimenetelmä on COI/OT/NC nro 1 -standardin mukainen. Syötäväksi tarkoitettujen oliivien kaupan pitämiseen sovelletaan standardia COI/OT/MO nro 1, 2008. Syötäväksi tarkoitettujen oliivien aistinvaraisessa arvioinnissa noudatetaan Córdoban yliopiston ravitsemustieteellisen ja elintarviketeknologisen laitoksen tutkimustuloksia, jotka on koottu sääntelyneuvoston laatu- ja menettelyohjeisiin.

3.3 Raaka-aineet (ainoastaan jalostetut tuotteet):

Ei sovelleta

3.4 Rehu (ainoastaan eläinperäiset tuotteet):

Ei sovelleta

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Kaikkien tuotantovaiheiden (raaka-aineiden tuotanto, jalostus ja lopputuotteiden pakkaaminen) on tapahduttava yksilöidyllä maantieteellisellä alueella.

Pakkaaminen tapahtuu saapuneiden tilausten mukaan, ja ennen pakkaamista oliiveja on säilytettävä tynnyreissä vähintään kolmen päivän ajan. Pakkaamisen yhteydessä oliiveihin lisätään alueelle tyypilliset mausteet. Tuotteen pilaantumisalttiuden, sen erityisominaisuuksien ja jalostustavan vuoksi pakkaaminen on aina tehtävä SAN-tuotteen ”Aceituna Aloreña de Málaga” maantieteellisellä tuotanto- ja jalostusalueella, jotta maustettujen oliivien aistinvaraiset ominaisuudet kehittyvät ja säilyvät kunnes ne saatetaan markkinoille.

3.6 Viipalointia, raastamista, pakkaamista jne. koskevat erityiset säännöt:

Pakkaaminen tapahtuu teknis-terveydellisten vaatimusten mukaisesti laatuluokittain. Alkuperänimityksellä ”Aceituna Aloreña de Málaga” suojattujen oliivien on aina kuuluttava ekstra- tai I-laatuluokkaan.

Kaupanpitämisajan pidentämiseksi tuote voidaan käsitellä esimerkiksi pastöroimalla tai tyhjiöpakata suojakaasuun edellyttäen, että sen alkuperäiset aistinvaraiset ja fysikaaliset ominaisuudet säilyvät muuttumattomina.

3.7 Merkintöjä koskevat erityiset säännöt:

Etiketissä on ehdottomasti mainittava alkuperänimitys ”Aceituna Aloreña de Málaga”. Pakkauksissa on oltava sääntelyneuvoston antama numeroitu takuusinetti.

Etiketissä on ilmoitettava oliivien tyyppi: tuore vihreä, perinteinen tai suolattu.

4. Maantieteellisen alueen tarkka rajaus:

Tuotantoalue käsittää seuraavat 19 kuntaa Málagan maakunnan kaakkoisosassa: Alhaurín de la Torre, Alhaurín el Grande, Almogía, Álora, Alozaina, Ardales, El Burgo, Carratraca, Cártama, Casarabonela, Coín, Guaro, Málaga, Monda, Pizarra, Ronda, Tolox, El Valle de Abdalajís ja Yunquera.

5. Yhteys maantieteelliseen alueeseen:

5.1 Maantieteellisen alueen erityisyys:

Guadalhorcen luontoalue (Sierra de las Nieves ja Valle del Guadalhorce) kuuluu Andalusian vuoristoalueeseen. Guadalhorcen laaksoa rajaavat korkeudeltaan vaihtelevat vuorijonot. Vuoristoalueen pinnanmuodostuksen vuoksi tuotantoalue on selkeästi yksilöitävissä, ja se avautuu ainoastaan Guadalhorce-joen suulla.

Alueen ilmasto on sekoitus mannerilmastoa ja tyypillistä Välimeren ilmastoa. Aivan erityisen mikroilmaston ansiosta siellä on kehittynyt hyvin monipuolinen maatalous, jossa viljellään niin eräitä avokadon tapaisia trooppisen vyöhykkeen lajeja kuin tasankoalueille tyypillistä viljaa. Oliivipuu kasvaa siellä pääasiassa laaksoa ympäröivien vuorten kuivilla rinteillä, mikä yhdessä suotuisan ilmaston kanssa vaikuttaa ratkaisevasti muun muassa lopputuotteen ominaisuuksiin, sadonkorjuuajankohtaan ja puiden tuotokseen.

Pinnanmuodostus on myös hyvin rikkonainen, ja oliivitarhat sijaitsevat Guadalhorcen laaksoa rajaavien vuorten rinteillä vähempiarvoisessa ja köyhässä maastossa, jolloin niiden määrällinen tuotos jää vähäiseksi, mutta tuotteen laatu on erinomainen.

Guadalhorcen laakson viljelymenetelmistä oliivipuiden voimakas leikkaaminen vaikuttaa eniten puiden lopulliseen muotoon ja lopputuotteen ominaisuuksiin. Pääasiassa nuoremmat oksat leikataan ja puun päähaarat jätetään paikalleen, jolloin puun rakenne jää ilmavaksi, kun suurin osa toissijaisista haaroista poistetaan. Näin puiden muoto kehittyy tyypillisen pallomaiseksi.

Jalostuksessa oliiveille tehdään erilaisia käsittelyjä, joilla niistä poistetaan katkeruus ja ne maustetaan. Käsittelyt perustuvat vuosien myötä sukupolvelta toiselle siirtyneisiin vanhoihin käytäntöihin, jotka ovat säilyneet suurin piirtein sellaisenaan. Näin ollen erityinen jalostustapa on tuotteen alkuperäalueelle ominainen.

5.2 Tuotteen erityisyys:

1. Oleuropeiinipitoisuus. Oleuropeiini on polyfenoli, joka antaa oliiveille katkeran maun. Aceituna Aloreña de Málaga -oliiveilla pitoisuus on yli 103 mg/kg, minkä vuoksi ne on käsiteltävä suoląvedessä. Noin 48 tunnin liotus on tarpeen katkeruuden poistamiseksi oliiveista.

2. Kivi irtoaa hyvin helposti hedelmälihasta. Perinteinen alueellinen tapa määritellä oikea sadonkorjuuajankohta on oliivin leikkaaminen poikkisuuntaan, ja jos hedelmälihan todetaan irtoavan helposti kivestä, ajankohta on ihanteellinen. Syötäväksi tarkoitetuilla oliiveilla tämä on erittäin haluttu ja harvinainen ominaisuus.

3. Hedelmälihan ja kiven välinen suhde on korkeimpia syötäväksi tarkoitettujen oliivien joukossa, vähintään 3:1 (hedelmäliha/kivi).

4. Aceituna Aloreña de Málaga -oliivien koko on 140–260, mikä vastaa 3.2.1 kohdan mukaisesti standardin COI/OT/NC nro 1 mukaista ekstra-laatuluokkaa. Jalostajat ja kuluttajat ovat perinteisesti arvostaneet suuresti tätä ominaisuutta, ja se on vaikuttanut erityisellä tavalla myös viljelykäytäntöihin.

5. Erityyppisten Aceituna Aloreña de Málaga -oliivien aistinvaraiset ominaisuudet: 5.1 Tuoreet vihreät Aceituna Aloreña de Málaga -oliivit: Tuoreille vihreille oliiveille on ominaista vaaleanvihreä väri ja erittäin miellyttävä vihreän hedelmäinen ja ruohoinen tuoksu, joka viittaa niiden tuoreuteen ja äskettäin tapahtuneeseen sadonkorjuuseen. Myös valmistuksessa käytetyt mausteet ovat läsnä. Rakenne on kiinteä ja napakka, hedelmäliha irtoaa selkeästi kivestä, ja pureskelun jälkeen on aistittavissa jälkiä kuoresta. Perusmakuna on mainittava tunnusomainen katkeruus sekä toisinaan suolainen vivahde mausteseoksesta riippuen. Kolmoishermon aistimukset ovat jumoavuus ja pistävyys. 5.2 Perinteiset Aceituna Aloreña de Málaga -oliivit: Perinteiseen tapaan maustetut oliivit ovat väriltään vihertävän oljenkeltaisia; vihreä sävy ei ole yhtä voimakas kuin tuoreilla vihreillä oliiveilla. Tuoksu tuo mieleen tuoreet hedelmät ja käytetyt mausteet, eikä siinä ole havaittavissa tuoreille vihreille oliiveille ominaista tuoreen ruohon tuoksua. Rakenne on vähemmän kiinteä, mutta napakkuuteen, kivestä irtoavaan hedelmälihaan ja kuoreen liittyvät ominaisuudet ovat jäljellä. Maku on hieman katkera muttei yhtä jumoava ja pistävä kuin tuoreilla vihreillä oliiveilla. 5.3 Suolatut Aceituna Aloreña de Málaga -oliivit: Suolatut oliivit ovat väriltään kellanruskeita, ja niiden tuoksu on kypsän hedelmäinen ja tuoreen ruohoinen. Lisäksi siinä on havaittavissa tuotteelle ominaisen jalostusmenetelmän ja maitohappokäymisen aiheuttamaa mausteisuutta ja happamuutta. Rakenne on vähemmän kiinteä ja napakka, ja hedelmäliha irtoaa helposti kivestä; pureskelun jälkeen on aistittavissa jälkiä kuoresta. Maku on hapan, katkeruus häviää ja muuttuu suussa pistävämmäksi mauksi.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen määrätty laatu, maine tai muut ominaisuudet (kun kyseessä SMM):

Kuten jo edellä on mainittu, oliivipuu reagoi herkästi viljely-ympäristönsä olosuhteisiin ja käsittelyihin, joita sille tehdään. Se sopeutuu hyvin helposti ympäristöolosuhteisiin. Tältä osin on korostettava, että aloreño-lajikkeen tuotantoaluetta rajaavat joka puolelta vuorijonot, jotka vaikuttavat sen ilmaston, maaperän ja pinnanmuodostuksen erityispiirteisiin. Yhdessä paikallisen väestön taitojen kanssa nämä olosuhteet ovat saaneet aikaan tuotteen, joka erottuu selvästi muista markkinoilla tavattavista syötäväksi tarkoitetuista oliiveista.

Aceituna Aloreña de Málaga -oliivien oleuropeiinipitoisuus on yksi tekijöistä, jotka ovat vaikuttaneet ratkaisevasti näiden oliivien tuotanto- ja jalostusprosessiin. Koska ne sisältävät vain vähän kyseistä polyfenolia, muutaman päivän käsittely suolavedessä riittää poistamaan sen niistä. Tämä johtuu myös siitä, että oliivit halkaistaan, jolloin suolavesi pääsee imeytymään helpommin hedelmän sisukseen ja poistamaan siitä oliiveille katkeran maun antavan aineen.

Aceituna Aloreña de Málaga -oliivien käsittely suolavedessä on vaikuttanut siihen, että kyseisen tuotteen rakenne on kuituinen ja napakka. Kun oliiveja ei käsitellä natriumhydroksidilla, niiden rakenteessa säilyy tuoreen hedelmän kuituisuus, johon vaikuttaa myös yleensä vuoristoalueen vähempiarvoisessa maastossa sijaitsevien oliivitarhojen maaperän tyyppi.

Helppous, jolla kivi irtoaa hedelmälihasta (alueella käytetään ilmaisua ”kelluva kivi”), on vaikuttanut ratkaisevasti Aceituna Aloreña de Málaga -oliivien jalostustapaan. Tämän ominaisuuden ansiosta oliivit voidaan jalostaa halkaistuina siten, että kivi jätetään hedelmälihan sisään. Perinteinen alueellinen tapa määritellä oikea sadonkorjuuajankohta oli oliivin leikkaaminen poikkisuuntaan, ja jos puoliskojen todettiin irtoavan helposti, ajankohta oli ihanteellinen.

Myös Aceituna Aloreña de Málaga -oliivien erityinen maku ja aromi ovat tiiviisti sidoksissa sen jalostustapaan; alkuperään liittyvä inhimillinen tekijä on vuosien myötä sukupolvelta toiselle siirtyneiden vanhojen käytäntöjen noudattaminen käyttämällä maantieteelliselle alueelle tyypillisiä ja siellä perinteisesti viljeltyjä tai kerättyjä mausteita ja yrttejä (timjami, fenkoli, paprika ja valkosipuli), joskin ne voivat olla peräisin myös muualta.

Aceituna Aloreña de Málaga -oliivien koko on niin ikään yksi tuotteen arvostetuimmista ominaisuuksista. Se on seurausta alueelle tyypillisestä tavasta leikata oliivipuut voimakkaasti siten, että niiden muoto kehittyy pyöreäksi ja ilmavaksi. Tämä viljelymenetelmä vaikuttaa myös hedelmälihan ja kiven väliseen suhteeseen, joka paneelitesteissä on todettu erinomaiseksi.

Eritelmän julkaisutiedot:

(Asetuksen (EY) N:o 510/2006 5 artiklan 7 kohta)

Alkuperänimityksen eritelmän täydellinen teksti on saatavissa internetosoitteessa:

http://www.juntadeandalucia.es/agriculturaypesca/portal/export/sites/default/comun/galerias/galeriaDescargas/cap/industrias-agroalimentarias/denominacion-de-origen/Pliegos/Pliego_aceituna.pdf

tai menemällä suoraan maatalous- ja kalastusviranomaisen (Consejería de Agricultura y Pesca) kotisivulle

(http://www.juntadeandalucia.es/agriculturaypesca/portal) ja seuraamalla polkua: ”Industrias Agroalimentarias”/”Calidad y Promoción”/”Denominaciones de Calidad”/”Otros Productos”; linkki eritelmään on vastaavan laatunimikkeen alla.

(1) EUVL L 93, 31.3.2006, s. 12.